Ak sa vám stane defekt v teréne počas jazdy a nemáte k dispozícii náhradnú dušu ani lepiacu sadu, vyskúšajte jednoduchý trik, aby ste bicykel nemuseli celou cestou domov tlačiť.
Nájdite miesto defektu, a aby ste ho nestratili, dierku zväčšite pomocou ibusovej sady alebo niečoho ostrého.
Dušu v mieste defektu roztrhajte.
Konce duše pevne zauzlite a pevne zatiahnite.
Dušu vložte naspäť a nafúkajte ju. Vyplní priestor pod plášťom a zauzlené konce sa spoja spolu. Miesto spoja bude pri jazde cítiť a možno bude treba dušu počas jazdy domov niekoľkokrát dofúkať, ale môžete ísť na bicykli namiesto toho, aby ste ho úmorne tlačili niekoľko kilometrov.
Ak chcete predísť defektu, vyskúšajte pomocníkov, vďaka ktorým vám duša vydrží dlhšie. Môžete využiť vložku do plášťa, alebo gél do duše. Ich aplikácia je jednoduchá a efekt dlho vydrží.
Vložka
Vložka do plášťa je vhodná pre všetky typy kolies, robí sa vo všetkých priemeroch a v rôznych šírkach.
Medzi plášť a sfúknutú dušu vložíme začiatok vložky (1). Vložku postupne vkladáme po celom obvode kolesa (2), zostatok vložky odstrihneme (3), vložíme dušu a nafúkame (4). Duša tak získa ochranu pred poškodením, vložka je ľahká a bicykel nezaťaží.
Návod ako správne vybrať a nasadiť dušu sme vám priniesli dávnejšie v blogu Ako vymeniť dušu.
Gél do duše
Gél sa dá aplikovať do všetkých rozmerov kolies, na krabičke býva uvedené, koľko gélu je potrebného na jedno koleso podľa rozmeru. Aplikuje sa jednoducho cez ventil. Dušu vypustíte (1), vyberiete uzáver ventilu (2) a gél vtlačíte pomocou priloženej hadičky priamo do duše (3).
My odporúčame gél SLIME Tube Sealant.